सरस्वती राजनारायण प्रतिष्ठान अपन दूटा पुरस्कारक घोषणा कएलक अछि । पत्रकारिता पुरस्कार जनकपुर एफएमक स्टेशन म्यानेजर एवं पत्रकार राजेश कुमार कर्णकेँ तथा कला संस्कृतिक पुरस्कार विएन पटेलकेँ प्रदान करवाक निर्णय कएल गेल प्रतिष्ठानक सचिव राम चरित्र ठाकुर जानकारी देलन्हि अछि । दू दशक सँ पत्रकारिता क्षेत्रमे सक्रिय रहल पत्रकार कर्ण वानक केन्द्रीय उपाध्यक्ष अतिरिक्त पारिश्रमिक निर्धारण समितिक सदस्य सेहो रहल छथि । तहिना पटेल दू सय सँ बेसी मैथिली भाषाक रेडियो नाटकक लेखकक अतिरिक्त निर्देशक कलाकार रहल छथि । गीत लेखन क्षेत्रमे सेहो ओ सक्रिय देखल गेल छथि । दुनूकेँ पुरस्कार राशी ११÷११ हजार रहल अछि । पूर्व सिडियो राजेन्द्र झाक संयोजकत्वमे गठित पुरस्कार छनोट समितिक सदस्यमे नेपाल पत्रकार महासंघ धनुषाक अध्यक्ष राम अशिष यादव, नागरिक समाजक अगुवा अमर चन्द्र अनिल, मानव अधिकार वादी विजय दत्त एवं मिथिला डटकमक सम्पादक सुजीत कुमार झा रहल छलथि। चन्देश्वर रौनियार द्वारा अपन माता पिताक नामपर स्थापित सरस्वती राजनारायण प्रतिष्ठान प्रत्येक वर्ष ४ टा पुरस्कार देवाक निर्णय कएलक अछि । प्रतिष्ठानक संस्थापक रौनियारक अनुसार दू टा पुरस्कारक घोषणा होइतो अन्य दूटाकेँ बादमे घोषण कएल जाएत । साहित्य क्षेत्रक लेल ११ हजार रुपैया तथा आनन्दी रौनियार प्रतिभा पुरस्कार समाजिक क्षेत्रमे काज करयबलाक लेल किछु दिनक बाद पुरस्कार घोषणा कएल जाएत ओ बतौलन्हि अछि । समाजिक पुरस्कारक राशी ५१ हजार रुपैया रहल अछि ।
 ( रिपोर्ट : सुजीत कुमार झा )